A Tanács 3356/91/EGK rendelete
(1991. november 7.)
a tagállamok határain a közúti és belvízi közlekedés terén végzett ellenőrzések megszüntetéséről szóló 4060/89/EGK rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 75. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a 4060/89/EGK rendelet [4] megállapítja, hogy a tagállamok közötti szállítás során a szállítóeszközök és az ezekhez kapcsolódó, a szállítás során felhasznált dokumentumok ellenőrzésének a tagállamok teljes területén alkalmazott, megkülönböztetés nélküli rendes ellenőrzések részét kell képeznie;
mivel a veszélyes áruk nemzetközi közúti szállításáról szóló európai megállapodás (ADR), valamint a gyorsan romló élelmiszerek nemzetközi szállításáról és az ilyen szállításokhoz szükséges különleges szállítóeszközökről szóló megállapodás (ATP) előírásainak megfelelően a tagállamok szabadon, tetszés szerint bárhol megszervezhetik és végrehajthatják a szállítóeszközök, illetve az ezekhez kapcsolódó dokumentumok ellenőrzését és hitelesítését; mivel a gyakorlatban, ezeknek az egyezményeknek a rendelkezéseit feltüntető nemzeti jogszabályok szerint, vagy ahol egyik egyezménynek sem aláírói, az ilyen nemzetközi szállításokat szabályzó nemzeti jogszabályaik szerint, ezeket az ellenőrzéseket és igazoltatásokat a határaikon hajtják végre;
mivel az egységes szállítási piac megteremtésének céljából fontos többet tenni azért, hogy a szállítóeszközök szabadon mozoghassanak a tagállamok között;
mivel a 4060/89/EGK rendelet mellékletében szereplő "nemzeti jog" című 2. részt módosítani kell úgy, hogy az a veszélyes áruk és a romlandó élelmiszerek szállítására használt szállítóeszközök, illetve az ezekhez kapcsolódó dokumentumok ellenőrzését is figyelembe vegye,
ELFOGADTA EZT AZ RENDELETET:
1. cikk
A 4060/89/EGK rendelet a következőképpen módosul:
1. A rendelet a következő cikkel egészül ki:
"3a. cikk
Ahogy és amikor szükséges, a Bizottság javaslatokat tesz a melléklet módosítására az e rendeletben szabályozott területen történő technológiai fejlesztések figyelembevétele érdekében."
2. A melléklet 2. része helyébe az e rendelethez csatolt melléklet szövege lép.
2. cikk
Ez a rendelet 1992. január 1-jén lép hatályba.
Ez a rendelet egészében kötelező és közvetlenül alkalmazandó valamennyi tagállamban.
Kelt Brüsszelben 1991. november 7-én.